Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 2000-ben harmadszorra kerül sor arra, hogy az 1997. évi XXXI. törvény 11. §-a szerint az országgyűlési biztosok
Paragraph Index: 487

67. §-ával összefüggésben és a 4. fejezetben teszünk eleget. Az országgyűlési biztosok gyakorlata abból indul ki, hogy a gyermekek alkotmányos jogai általában megegyeznek a felnőttekével. A gyermek bár életkorából adódóan bizonyos politikai jogokat — mint például a választójog vagy választhatóság — nem gyakorolhat, valamennyi egyéb alapvető jognak ugyanúgy alanya, mint a felnőtt. Külön kell hangsúlyozni azokat az alkotmányos jogokat, amelyek mintegy anyajogként tartalmazzák az egyéb jogosultságokat is. Kiemelkedő fontosságú a gyermek élethez és emberi méltósághoz való joga, a kegyetlen, embertelen, megalázó bánásmód tilalma és a hátrányos megkülönböztetés tilalma. Minden előző beszámolóban említést tettünk arról, hogy a gyermek sokkal kevésbé képes saját érdekeinek képviseletére. E hátrány kiegyenlítése érdekében a gyermekeket többletjogosítványok illetik meg, melyek az Alkotmányban is megjelennek. E többletjogosítványok egyben jelzik annak az elvnek az érvényesülését, mely szerint a társadalomban a legfőbb érték a gyermek. Összefoglalásként tehát azt állapíthatjuk meg, hogy a gyermeki jogok általában nem különböznek a felnőtteket megillető jogoktól, hanem azokon alapulnak a gyermek korának szellemi és testi fejlettségének megfelelően. Ezen túl az Alkotmány az államot aktív magatartásra kötelezi a gyermekek védelme érdekében. Az Alkotmány 67. §-a deklarálja, hogy minden gyermeknek joga van a családja, az állam és a társadalom részéről arra a védelemre és gondoskodásra, amely megfelelő testi, szellemi és erkölcsi fejlődéséhez szükséges. Ennek az alkotmányos jognak az érvényesítése során nem elegendő a gyermeki jogokat passzív módon tiszteletben tartani, hanem az államot olyan aktív beavatkozási kötelezettség terheli, melynek elmulasztása esetén visszásságot lehet megállapítani. A gyermeki jogokat az Alkotmány és a gyermekvédelmi törvény mellett számos más dokumentum is rögzíti. Ezek közül a legfontosabb az 1989. évi New York-i Egyezmény, amelyet 1991. évi LXIV. törvénnyel hirdettek ki Magyarországon. Fontos fogódzót nyújtanak még az országgyűlési biztosnak a szociális igazgatásról, szociális ellátásokról, a közoktatásról, a Büntető Törvénykönyvről, a Polgári Törvénykönyvről, valamint a házasságról, családról és a gyámságról szóló törvények. Tapasztalataink szerint a gyermekvédelem egyik legkritikusabb pontja a gyermek szociális biztonságának megteremtése, az egészséges fejlődéshez való jog biztosítása. Közismert, hogy Magyarországon több mint 320 ezer veszélyeztetett gyermek él. E gyermekek közül több mint 20 ezer él állami gondoskodásban. A veszélyeztetettség legfőbb oka a rossza anyagi helyzet, a nem megfelelő szociális körülmények. Az országgyűlési biztos fellépését ezen a területen korlátozza az, hogy a szociális jogok szférája a második generációs alkotmányos jogok közé tartozik, és ahogy erre az Alkotmánybíróság több határozatában utalt, e jogoknak nincsen abszolút mértéke, és sérelmük is csak akkor állapítható meg, ha az állam szociális gondoskodása minimális határ alá esik. Mégis számos alkalommal a szociális jogokkal összefüggésben tettünk kísérletet alkotmányos visszásság orvoslására. A szociális jogok területén is érvényesül az Alkotmány 67. §-ában szabályozott védelemhez való jog, amely az államtól fokozottabb gondoskodást követel meg a gyermekek számára. Az állam köteles a gyermekeket érintő különböző szociális juttatások jogszabályi hátterének kidolgozására csakúgy, mint e juttatások érvényesítésére. Az or- 2000/88/II. szám szággyűlési biztos nem lehet tekintettel arra, hogy valamely garantált és előírt szociális juttatást arra hivatkozással tagadnak meg az érintett gyermekektől, hogy az ehhez szükséges anyagi fedezet nem áll rendelkezésre. E kérdésekkel szorosan összefügg az ellátórendszer kiépítettsége és hatékony működése. Az új gyermekvédelmi törvény által bevezetett követelmények miatt a struktúra folyamatos átalakítása zajlik a gyermekvédelmi intézményrendszerben. Az 1998-ban végzett az otthont nyújtó gyermekintézményekben élő gondozottak alkotmányos jogairól szóló átfogó vizsgálat már rámutatott arra, hogy az intézményrendszer nem megfelelő működése súlyosan sérti a gyermek alkotmányos jogait. A gyermekvédelmi törvény által kijelölt cél — minden gyermek számára biztosítani a családi életet akár a vérszerinti családban, akár az állami gondoskodás körülményei között — minőségi változást jelent a gyermeki jogok területén. A gyakorlati megvalósításban ugyanakkor számos problémával is találkoztunk. A nagy intézmények lebontása igen vontatottan halad, és a munka ütemét figyelembe véve félő, hogy a kijelölt határidőre — 2002. december 1-jére — nem fog befejeződni. Változatlanul fenntartjuk azt a véleményünket, hogy lehetőleg még e határidőt megelőzően fejeződjön be az intézményi struktúra átalakítása, mivel ez felel meg a rászoruló gyermekek megfelelő szellemi, testi és erkölcsi fejlődése biztosításának.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes